## Pravilnik o normi neposrednog odgojno-obrazovnog rada po nastavnim predmetima i načinu utvrđivanja broja izvršitelja na odgojno-obrazovnim poslovima u osnovnoj školi

### NN 63/1996 (26.7.1996.), Pravilnik o normi neposrednog odgojno-obrazovnog rada po nastavnim predmetima i načinu utvrđivanja broja izvršitelja na odgojno-obrazovnim poslovima u osnovnoj školi

# **MINISTARSTVO PROSVJETE I ŠPORTA**

Na temelju članka 75. Zakona o osnovnom školstvu ("Narodne novine",
broj 59/90, 27/93 i 7/96) ministar prosvjete i športa donosi

## **PRAVILNIK**

### **O NORMI NEPOSREDNOG ODGOJNO-OBRAZOVNOG RADA PO NASTAVNIM PREDMETIMA I NAČINU UTVRĐIVANJA BROJA IZVRŠITELJA NA ODGOJNO-OBRAZOVNIM POSLOVIMA U OSNOVNOJ ŠKOLI**

Članak 1.

Ovim pravilnikom utvrđuju se norma neposrednog odgojno--obrazovnog rada
po nastavnim predmetima, način utvrđivanja broja izvršitelja na odgojno-obrazovnim
poslovima u osnovnoj školi te ostali poslovi koji proizlaze iz naravi i
količine odgojno--obrazovnog rada.

Članak 2.

*Pojedini pojmovi u ovom pravilniku znače:*

1. "Pedagoški normativi rada" su vrste i vrijeme rada iskazani
u satima rada učitelja te potreban broj izvršitelja na odgojno- -obrazovnim
poslovima u školi;

2."Neposredni odgojno-obrazovni rad" je rad učitelja u redovitoj
i izbornoj nastavi u razrednom odjelu iz predmeta utvrđenih nastavnim planom
i programom;

3. "Dodatna nastava" je nastava s darovitim učenicima, izvedba
programa školskog športskog kluba, te kulturnih i drugih školskih klubova
učenika;

4. "Dopunska nastava" je nastava namijenjena djeci koja teže
svladavaju nastavni program;

5. "Razredništvo" je skupina poslova razrednika na izvedbi
odgojno-obrazovnog programa rada razrednog odjela;

6. "Stručno-metodička priprema" obuhvaća poslove učitelja
na planiranju, programiranju i pripremanju nastave;

7. "Ostali poslovi učitelja" su poslovi pripreme početka i
završetka školske godine, popravni ispiti, analiza izvješća o rezultatima
rada, razredna evidencija i administracija, stručno usavršavanje učitelja,
dežurstvo, izvannastavne aktivnosti (literarne, dramsko-scenske, lutkarske,
ekološke, likovne) i druge radne obveze utvrđene godišnjim planom i programom
rada škole.

I. NORMA RADA UČITELJA

Članak 3.

Ukupne tjedne obveze učitelja u nastavi i ostalim oblicima rada utvrđuju
se godišnjim planom i programom rada škole u skladu sa zakonom i normativima
utvrđenim ovim pravilnikom, u okviru radnog tjedna utvrđenog zakonom odnosno
kolektivnim ugovorom.

Članak 4.

Tjedna norma neposrednog odgojno-obrazovnog rada u nastavi je:

1. Za učitelje razredne nastave - prema nastavnom planu i programu za
pojedini razredni odjel

2. Za učitelje hrvatskog jezika i matematike
                                                        20 sati

3. Za učitelje stranog jezika
                                                        21 sat

4. Za učitelje ostalih predmeta
                                                        22 sata

5. Za učitelje tjelesne i zdravstvene kulture i u umjetničkim školama
                                                 24 sata.

U tjednoj normi neposrednog odgojno-obrazovnog rada u nastavi učitelju
glazbene kulture vođenje pjevačkog zbora ili orkestra, te učitelju tjelesne
i zdravstvene kulture vođenje školskog športskog kluba utvrđuje se s dva
sata.

Ako učitelj izvodi više oblika rada ili nastavnih predmeta za koji je
ovim člankom pravilnika utvrđena različita tjedna norma rada, škola utvrđuje
prosječnu normu neposrednog odgojno-obrazovnog rada u visini srednje vrijednosti
normi utvrđenih za oblike rada ili predmeta koje učitelj izvodi.

Članak 5.

Norma iz članka 4. stavka 1. ovoga pravilnika, učiteljima predmetne
nastave koji su u neposrednom odgojno-obrazovnom radu s učenicima proveli

- 25 do 30 godina radnog staža umanjuje se za 2 sata,

- 30 do 35 godina radnog staža umanjuje se za 4 sata,

- 35 do 40 godina radnog staža umanjuje se za 6 sati.

Umanjenje norme iz stavka 1. ovog članka ne primjenjuje se na učitelje
razredne nastave.

Članak 6.

Tjedna norma učitelja za poslove priprema i praćenja neposrednog odgojno-obrazovnog
rada iz članka 4. ovog pravilnika iznosi:

- za hrvatski jezik i matematiku                                                    12
sati

- za strani jezik                                                                            11
sati

- za ostale predmete                                                                    11
sati

- za tjelesnu i zdravstvenu kulturu i umjetničke škole                     10
sati

- za razrednu nastavu                                                                   10
sati

Članak 7.

Tjedni poslovi razrednika:

- sat razrednika                                                                             1
sat

- rad s roditeljima i nastavnicima razrednog vijeća                          1
sat

- rad na razrednoj evidenciji i administraciji                                    1
sat

- ostali poslovi                                                                              1
sat

Pripravnici do položenog stručnog ispita u pravilu nisu razrednici.

Članak 8.

Iznimno i pod uvjetima utvrđenim ovim pravilnikom škola može odstupiti
od normativa utvrđenih u članku 4. ovoga pravilnika i to:

1. Učitelju se može rasporediti tjedno najviše do 3, i uz njegov pristanak
6 nastavnih sati iznad norme utvrđene u članku 4. ovoga pravilnika, ako
je to potrebno radi nesmetanog odvijanja nastave, što može trajati samo
dok se, sukladno propisima iz područja radnih odnosa, ne osigura odvijanje
nastave na redovit način.

2. Ostala odstupanja od normi utvrđenih u članku 4. ovoga pravilnika
moguća su samo kad je to utvrđeno zakonom ili podzakonskim aktom, odnosno
kolektivnim ugovorom.

Članak 9.

Ostali poslovi učitelja do 40 sati tjedno su:

- dodatna nastava

- dopunska nastava

- slobodne aktivnosti i drugi poslovi predviđeni godišnjim planom

- izborna nastava koja nije utvrđena nastavnim planom i programom

- izrada rasporeda sati

- drugi poslovi navedeni u točki 7. članka 2. ovog pravilnika

- voditeljstvo smjene i područnih razrednih odjela.

Članak 10.

Ukupne obveze učitelja utvrđuju se godišnjim planom i programom rada
škole na način da se temeljem članaka 4., 5., 6., 7., 8. i 9. ovog pravilnika
odrede u pravilu sljedeće strukture i količine rada:

Prosječno po učitelju tijekom 40-satnog tjednog radnog vremena:

|  |  |  |  |  |  |
| --- | --- | --- | --- | --- | --- |
| **VRSTA POSLA** | | **TJEDNO** | | | |
| 1. | NASTAVA  - izvedba (članak 4.)   - priprema i praćenje nastave  (članak 6.) | 20  12 | 21  11 | 22  11 | 24  10 |  |
| Ukupno: | | 32 | 32 | 33 | 34 |
| 2.      3. | RAZREDNIŠTVO ILI DRUGI   ODGOJNO-OBRAZOVNI  POSLOVI (članak 7.)   OSTALI POSLOVI (članak 9.) | 4    4 | 4    4 | 4    3 | 4    2 |
| Sveukupno tjedno: | | 40 | 40 | 40 | 40 |

Učitelji razredne nastave zadužuju se s 32 sata neposrednog odgojno-obrazovnog
rada u nastavi te pripremama i praćenjem neposrednog odgojno-obrazovnog
rada tjedno, a do 40 sati sukladno članku 9. ovog pravilnika.

Ako jednom od dva ili više učitelja istog nastavnog predmeta nedostaje
2 sata neposrednog odgojno-obrazovnog rada u nastavi, nadopunit će ih ostalim
oblicima odgojno-obrazovnog rada.

U tjednima kad nema nastave učitelj izvodi dio ostalih poslova utvrđenih
člankom 9. ovog pravilnika.

U sklopu normativa iz stavka 1. ovoga članka može se mijenjati tjedna
struktura radnog vremena kad to nalaže potreba izvedbe godišnjeg plana
i programa rada škole, o čemu odlučuje ravnatelj škole, tako da se ne narušava
struktura radnoga vremena osim pod uvjetima utvrđenim ovim pravilnikom.

II. NORMA RADA STRUČNIH SURADNIKA I OSTALIH DJELATNIKA ŠKOLE

Članak 11.

Norma rada stručnih suradnika i ostalih djelatnika u organizacijsko-razvojnoj
službi utvrđuje se u školi po vrstama poslova sukladno veličini, vrsti
i ustrojstvu škole te obujmu poslova potrebnih za ostvarivanje programa
škole te prema odredbama ovoga pravilnika na način da svaki djelatnik ostvaruje
tjednu normu radnih sati utvrđenih zakonom.

Radom zasebnih dijelova škole (područne škole i slično) koordiniraju
voditelji utvrđeni statutom škole ili godišnjim programom rada škole, odnosno
drugim aktom škole.

Članak 12.

*Organizacijsko-razvojnu službu čine:*

1. - ravnatelj škole,

2.- voditelj područne škole na drugoj lokaciji (odnosno pedagoški samostalnih
dijelova škole) te pročelnici umjetničkih škola,

3. - stručni suradnici (pedagog ili psiholog, knjižničar, defektolog-logoped).

Članak 13.

Voditelj izvodi nastavu i obavlja poslove voditelja utvrđene statutom
škole u skladu s ovim pravilnikom, i to:

- priprema, organizira, raspoređuje i prati izvedbu cjelokupnog odgojno-obrazovnog
rada u smjeni na drugoj lokaciji, u pedagoški samostalnom odjelu škole
ili cijeloj školi (u daljnjem tekstu: organizacijski poslovi) i obavlja
dio stručno-razvojnih poslova u skladu sa stručnom spremom koju ima ako
je raspoređen na te poslove.

Članak 14.

Stručni suradnik škole su pedagog ili psiholog, defektolog-logoped te
knjižničar.

U sklopu ukupnih radnih obveza, stručni suradnik na radnom mjestu pedagoga
ili psihologa koji je i voditelj smjene te defektologa-logopeda, radi u
nastavi ili je obvezan držati predavanja i konzultacije skupinama učenika,
učitelja i roditelja 10 sati tjedno, zavisno od veličine škole i odgojno-obrazovnih
i socijalnih problema u školi, što se utvrđuje godišnjim planom i programom
rada škole u okviru neposrednog odgojno-obrazovnog dnevnog rada od 6 sati.

Ukupan broj djelatnika za stručno-razvojne poslove na radnim mjestima
pedagoga ili psihologa i defektologa-logopeda u svim školama, osim specijalnih
škola, utvrđuju se u skladu sa sljedećim normativima sati rada tjedno:

- u školi do 400 učenika - 20 sati stručno-razvojnih poslova;

- u školi do 600 učenika - 30 sati stručno-razvojnih poslova;

- u školi do 900 učenika - 40 sati stručno-razvojnih poslova.

Iznimno, pojedine škole koje imaju više učenika mogu uz posebnu suglasnost
Ministarstva utvrditi i veći broj djelatnika.

Članak 15.

U školama koje imaju knjižnicu utvrđuje se radno mjesto knjižničara
u skladu sa sljedećim normativima sati u okviru 40 satnog radnog tjedna

- u školi do 400 učenika - 10 sati rada knjižničara;

- u školi do 600 učenika - 20 sati rada knjižničara;

- u školi do 800 učenika - 30 sati rada knjižničara;

- u školi s više od 800 učenika - 40 sati rada knjižničara.

Iznimno, pojedine škole koje raspolažu s iznadstandardnim fondom knjiga
i opreme mogu, uz posebnu suglasnost Ministarstva, utvrditi i veći broj
sati rada knjižničara od normativa utvrđenih u ovom članku pravilnika.

Članak 16.

Odredbe ovoga pravilnika primjenjuju se i u umjetničkim školama sa sljedećim
posebnostima:

1. U glazbenim i plesnim školama pročelniku odjela s 10 nastavnika norma
se umanjuje za 2 sata tjedno te po 1 sat tjedno za svakih daljnjih 5 nastavnika;

2. Glazbene i plesne škole utvrđuju poslove u knjižnici, nototeci, fonoteci
i zbirci glazbala tako da utvrđuju do 6 sati tjedno za rad knjižničara
u školama do 200 učenika i 2 sata na svakih 50 iznad 200 učenika;

3. Glazbene i plesne škole utvrđuju poslove i radna mjesta stručnih
suradnika u skladu sa člankom 14. i 15. ovoga pravilnika tako da primjenjuju
dvostruko umanjen normativ broja učenika;

4. U glazbenim i plesnim školama ravnatelj će raditi u nastavi 4-8 nastavnih
sati tjedno, ovisno o broju učenika i složenosti škole.

Članak 17.

Odredbe ovoga pravilnika primjenjuju i škole za učenike s teškoćama
u razvoju s time da se stručno-razvojna služba osniva na način da se na
svakih 10 razrednih odjela, odnosno 100 učenika utvrđuju tri radna mjesta
i to za pedagoga ili psihologa, te dva defektologa.

III. PRIJELAZNE I Z AVRŠNE ODREDBE

Članak 18.

Osnovne škole dužne su u roku od 60 dana od objave ovoga pravilnika
uskladiti broj izvršitelja na odgojno-obrazovnim poslovima prema odredbama
ovoga pravilnika.

Članak 19.

Stupanjem na snagu ovoga pravilnika prestaje važiti Pravilnik o normi
neposrednog odgojno-obrazovnog rada po nastavnim predmetima i načinu utvrđivanja
broja izvršitelja na odgojno- -obrazovnim i drugim poslovima u osnovnoj
školi ("Narodne novine", broj 52/95 i 89/95).

Članak 20.

Ovaj pravilnik stupa na snagu osmoga dana od dana objave u "Narodnim
novinama".

Klasa: 602-02/96-01/1247
Urbroj: 532-07/96-1
Zagreb, 24. srpnja 1996.

Ministar
**Ljilja Vokić, prof.,** v. r.

Pravilnik, NN 63/1996-1244
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)